EZOTERIKA • POZNANIE • DUCHOVNÝ ROZVOJ

DON’T SWEAT THE SMALL STUFF ABOUT MONEY

Copyright © 1997, 2001 Dr. Richard Carlson

Slovak edition © 2014 by Eastone Group, a.s.

All rights reserved.

Z anglického originálu Richard Carlson – Don’t Sweat the Small Stuff About Money vydaného v roku 1997 vydavateľstvom Hyperion preložil Michal Zidor.

V roku 2014 vydalo vydavateľstvo Eastone Books, Bratislava.

www.eastonebooks.com

Translation © 2014 Michal Zidor

Jazyková úprava: Mgr. Ivana Fábryová

Redakčná úprava: Mgr. Alica Činčárová

Layout: Studio Eastone

Tlač: Kasico, a.s.

Všetky práva vyhradené.

Okrem použitia ukážok pre účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 978-80-8109-531-3

Vytvorenie elektronickej verzie Dibuk, s. r. o., 2015

Túto knihu venujem svojmu otcovi a veľmi dobrému priateľovi Donovi Carlsonovi, bez ktorého by nevznikla ani táto kniha, ani jej názov. Ďakujem ti za tvoju lásku, veľkorysosť a kreatívne nápady.

Milujem ťa.

Poďakovanie

Zvláštna a srdečná vďaka patrí Donovi Carlsonovi a Marvinovi Levinovi, dvom veľmi zvláštnym, neobvykle talentovaným a veľkorysým učiteľom. Vaše nápady a koncepty mi nesmierne pomohli nielen pri písaní tejto knihy, ale aj počas celého môjho života. Neviem, kde by som bol bez vás. Okrem toho sa chcem srdečne poďakovať Kennymu Troutovi, Stevovi Smithovi a všetkým ľuďom v Excel Telecommunications, ktorí naučili moju manželku Kris a mňa tak veľa o tom, čo má človek urobiť pre to, aby bol úspešný. A vrelá vďaka patrí Patti Breitman a Linde Michaels, ktoré mi obe pomohli nezísť pri svojej kariére z cesty, a Leslie Wells za jej neustále inšpirácie a brilantné nápady. Nakoniec chcem poďakovať svojej úžasnej rodine – Kris, Jazzy a Kenne – za to, že boli také trpezlivé a tak veľmi ma podporovali, kým som písal túto knihu. Všetkých vás veľmi ľúbim.

OBSAH

Úvod

1. Pamätajte, že aj tisíckilometrová cesta sa začína prvým krokom

2. Dávajte, dávajte, dávajte

3. Naučte sa na nič neviazať

4. Zažite uvoľnenú vášeň

5. Naučte sa zastavovať stres

6. Zaplaťte najprv sebe

7. Robte to dobre a zároveň konajte dobro

8. Neriešte problémy, prekonajte ich

9. Naučte sa niečo o náladách a peniazoch

10. Ak niečo znie príliš dobre na to, aby to bola pravda, stále to môže byť pravda

11. Zamestnávajte šikovnejších ľudí

12. Nebojte sa trhu – investujte doň

13. Menej sa rozčuľujte a viac vnímajte

14. Pracujte na tom, aby ste „vedeli“, nie „verili“

15. Pripomínajte si, že život sa začína teraz

16. Obklopte sa expertmi

17. Uvedomte si, čo neviete a v čom nie ste dobrí

18. Nepodceňujte faktor vášne

19. Nedovoľte, aby vám úspech stúpol do hlavy

20. Buďte pripravení odstúpiť z rokovania – obyčajne sa môžete vrátiť

21. Buďte ochotní zmeniť sa

22. Trávte väčšinu času prácou na „kritickom bode“ vášho podnikania alebo projektu

23. Prejavujte ostatným vďačnosť

24. Zanechajte skvelý (nie iba dobrý) dojem

25. Udržiavajte si vedomie bohatstva

26. Počkajte na inšpiráciu

27. Využívajte silu rozjímania

28. Smejte sa na svojich chybách (a nebudete ich opakovať)

29. Vezmite si so sebou obed

30. Pýtajte si to, čo chcete

31. Zastavte svoje prehnané reakcie

32. Eliminujte presvedčenia, ktorými seba samých najviac zrážate

33. Pamätajte si, že okolnosti odkrývajú charakter človeka

34. Sformujte víťazné partnerstvo

35. Zbavte sa myšlienok, ktoré vo vás vyvolávajú strach

36. Rozmýšľajte vo veľkom!

37. Rozhodujte sa na základe dlhodobých, nie krátkodobých informácií

38. Naučte sa, kedy staviť, kedy podržať a kedy zložiť

39. Zmeňte to, čo môžete, a prijmite to, čo zmeniť nemôžete

40. Predtým, než od ľudí niečo chcete, s nimi nadviažte vzťah

41. Uvedomujte si svoj unikátny systém usporiadania práce

42. Nepodliehajte panike!

43. Tvorte smerom zvnútra von

44. Zbavte sa pochybností

45. Spoznajte tajomstvo ticha

46. Ušetrite si na dva roky živobytia

47. Prekonajte strach z nesúhlasu

48. Nikdy nepodceňujte hodnotu priazne

49. Nespoliehajte sa na príliš veľa údajov

50. Nájdite si učiteľa

51. Tešte sa z úspechu niekoho iného

52. Položte si otázku: Kam dané rozhodnutie povedie?

53. Pamätajte na zlaté pravidlo

54. Požiadajte, aby vás odporučili

55. Myšlienka „príležitosť zaklope len raz“ je mýtus

56. Nepodľahnite hre na obviňovanie

57. Nepíšte e-mail, keď ste nahnevaní

58. Odložte si časť peňazí

59. Uzavrite poistenie s vysokým podielom spoluúčasti

60. Pískajte si pri práci

61. Podporujte v druhých kreativitu a verte im

62. Nevzdávajte sa svojej moci

63. Pýtajte si toľko peňazí, koľko si zaslúžite

64. Počúvajte, naozaj počúvajte

65. Rozvíjajte si humor a naučte sa smiať

66. Nerobte si starosti s prekážkami

67. Vybudujte si veľký „fond dôvery“

68. Predávajte vôňu, nie steak

69. Nebojte sa a spravte to

70. Nechajte si poradiť

71. Ako som prispel k tomuto problému ja?

72. Múdrosť môže byť ešte dôležitejšia ako IQ

73. Odstráňte zo svojho slovníka slová „nie som predajca“

74. Zaneprázdnenosť vám môže stáť v ceste

75. Myslite na fialové snehové vločky

76. Pozor na cúvanie

77. Zbavte sa strachu: ak som uvoľnený, niečo nevyjde

78. Uvedomujte si pozitívne vyhorenie

79. Ponorte sa do toho

80. Aspoň raz vyskúšajte niečo iné

81. Pomôžte niekomu uspieť

82. Vytrvajte

83. Myslite na múdrosť optimizmu

84. Držte sa pevne, púšťajte sa ľahko

85. Buďte ochotní ospravedlniť sa

86. Keď ste v diere, prestaňte kopať

87. Všetko, čo kúpite, je na ďalší deň použité

88. Lacnejšie nie je vždy lepšie

89. Nebojte sa robiť maličké kroky

90. Život nie je vaším nepriateľom, ale môže ním byť vaše myslenie

91. Prijmite všetky aspekty svojej práce

92. Odolajte pokušeniu neustále zvyšovať svoj životný štandard

93. Prestaňte sa trápiť nad malými rizikami

94. Majte pripravený plán

95. Nestraťte sa vo svojom pláne

96. Prestaňte sa ľutovať

97. Pracujte na tom

98. Vytvorte si vlastné šťastie

99. Nezabudnite sa zabávať

100. Netrápte sa, zarábajte peniaze

Odporúčaná literatúra

Úvod

Keď ľudia začnú hovoriť o peniazoch, často sa atmosféra naplní strachom. Peniaze sú potrebné, samozrejme, ale mnohí z nás im nerozumejú. Väčšina ľudí si myslí, že ich má málo a zopár ľudí ich má príliš veľa. Peniaze vytvárajú priepasť medzi priateľmi a aj medzi príbuznými. Peniaze rozbíjajú manželstvá a celoživotné kamarátstva. Počul som, že ohľadom peňazí sa vedie viac hádok, bojov a sporov než o akúkoľvek inú tému na svete!

Ľudia sa pri téme peňazí stávajú nenásytnými a tvrdohlavými. Málokedy sa stane, že táto téma v niekom vyvolá to najlepšie, čo v ňom je, práve naopak, často v ľuďoch vyvoláva to najhoršie. Veľa ľudí s peniazmi zaobchádza nerozumne a plytvá nimi, iní sa ich snažia príliš kontrolovať a sú z nich nervózni. Aby sa veci ešte viac skomplikovali, peniaze sa často spájajú s mocou a prestížou. Preto si mnohí ľudia spájajú svoje sebavedomie so svojím peňažným ziskom, a tým si ničia šancu na šťastný a pokojný život.

S peniazmi si robíme starosti a sme nimi posadnutí viac než čímkoľvek iným. Rozmýšľame, či máme teraz dostatok a či budeme mať dosť neskôr. Zapíname rádio na to, aby sme sa dozvedeli, ako je na tom trh cenných papierov. Človek si dokonca môže spájať svoje pocity šťastia s trhom. Keď stúpa, cíti sa skvele, no keď klesá, je mu mizerne.

Ohľadom peňazí máme všetky možné otázky. Ako by sme ich mali využívať? Koľko by sme si mali ušetriť? Koľko by sme mali dať na charitu a koľko svojim deťom? Kto dostane naše peniaze, keď zomrieme?

Pri otázke peňazí zažívame aj ďalšie starosti a nervozitu. Väčšina ľudí si myslí, že platí príliš veľa na daniach a postarať sa o svoje financie je komplikované. Mnohí sa cítia „ošklbaní“, keď majú pocit, že niečo stojí príliš veľa. Iní sa cítia neistí, keď má niekto viac než oni, alebo previnilo, keď sú oni tými, ktorí majú najviac.

Človek by si myslel, že keď sa niekomu podarí získať dostatočnú úroveň bohatstva, prestane si s peniazmi robiť starosti, ale väčšinou dochádza k pravému opaku. Väčšina bohatých ľudí namiesto toho, aby pocítila úľavu, začne byť peniazmi ešte viac posadnutá. Namiesto toho, aby si títo ľudia robili starosti so získavaním peňazí, sa teraz trápia nad tým, ako si ich uchovať, ochrániť ich, postarať sa o ne a tak ďalej. Potom si začnú klásť otázky: „Snažia sa ma ľudia využiť?“ a „Nemá ma rád len pre moje peniaze?“

Poznám ľudí, ktorým rodinné podnikanie zničilo celé rodiny, a to aj vtedy, keď firma prosperovala. Stretol som aj ďalších, ktorých rodiny sa rozpadli na kusy pre bojovanie o nehnuteľnosti, ktoré za sebou zanechali zosnulí rodičia. Poznám príbuzných a dobrých priateľov, ktorí sa medzi sebou súdia pre finančné záležitosti. Raz som bol svedkom toho, ako sa jeden taxikár naklonil na zadné sedadlo a takmer zabil staršieho muža pre spor o zopár dolárov. A tak by sa dalo pokračovať donekonečna.

Stretol som sa s mnohými chudobnými ľuďmi, veľkým množstvom bohatých ľudí a s obrovským množstvom tých, ktorí sú niekde uprostred. Pri všetkej úprimnosti musím povedať, že deväťdesiatdeväť percent z nich si bez ohľadu na svoje finančné postavenie robí starosti s peniazmi. Fakt je, že ide o všeobecnú tendenciu.

Táto kniha bola pôvodne vydaná pod názvom Nerobte si starosti, zarábajte. Z retrospektívneho pohľadu mi však pripadá zrejmé, že táto kniha mala byť celý čas súčasťou série „Netrápte sa...“. Keďže peniaze sú azda naším najväčším zdrojom stresu, kniha zapadá presne do série, ktorej filozofiou je naučiť sa žiť tak, aby ste zažívali menej stresu, starostí, podráždenosti a otrávenosti.

Nemôžete sa vyhnúť záležitostiam spojeným s peniazmi (a pravdepodobne to ani nechcete), ale mohli by ste sa naučiť pristupovať k nim prirodzenejšie. A keď sa vám to podarí, celý váš život bude zrazu príjemnejší a pokojnejší.

Je možné dosiahnuť v živote veľké bohatstvo a úspech a pritom sa nimi nenechať ovplyvňovať. Je možné činiť múdre a správne rozhodnutia ohľadom peňazí bez zbytočných starostí alebo trápenia. Práve o tom je táto kniha: o nachádzaní ciest, ako si v živote vytvoriť hojnosť a viac zábavy bez stresu, ktorý je obyčajne spájaný s týmito zámermi.

Keď sa naučíte netrápiť sa pre peniaze, nezbavíte sa tým všetkých finančných otázok, s ktorými sa musíte vyrovnávať, ale určite vám to vnesie do života viac pokoja. S novou perspektívou a možno aj trochou humoru budete schopní pristupovať k peniazom múdrejšie – budete robiť skvelé rozhodnutia a uvidíte veci jasnejšie bez toho, aby finančné záležitosti ovládli váš život.

Ak ste čítali niektorú z mojich ďalších kníh zo série „Nerobte si starosti“, tak viete, že naozaj verím v potenciál ľudí. Verím, že máme potenciál dosiahnuť veľkú radosť, súcit a múdrosť. A časť tohto potenciálu sa prejaví vtedy, keď sa naučíme netrápiť sa.

Keď sa prestanete trápiť pre peniaze, všetci z toho budú mať úžitok. Začnete sa cítiť lepšie a čo viac, pravdepodobne začnete aj zarábať viac peňazí. Ja osobne som presvedčený o tom, že každý úspech, ktorý dosiahneme, dosiahneme napriek starostiam, nie vďaka nim! Starosti a nadbytočný stres sú rozptýleniami, ktoré nám bránia v napĺňaní našich snov a nášho najväčšieho potenciálu. Keď sa teda naučíme menej sa strachovať, menej sa trápiť, aktivujeme tým v sebe túto schopnosť.

Rovnako dôležité je, že z toho budú mať úžitok aj iní. Keď sa začneme menej stresovať pre peniaze, budeme ochotnejší robiť viac pre ostatných. Budeme veľkorysejší a láskavejší. Namiesto toho, aby sme sa zdráhali venovať svoj čas, energiu, nápady či peniaze zo strachu, naučíme sa dávať slobodne a zo srdca. Poznám mnohých ľudí, ktorí po tom, čo sa im podarilo zbaviť sa týchto starostí, začali s darovaním peňazí a obetovali svoj čas na pomáhanie iným. Ich schopnosť „netrápiť sa“ im dala dosť sebadôvery na to, aby narábali so svojím časom a peniazmi veľkorysejšie.

Bez emocionálneho bremena, ktoré na seba človek naberie, keď je príliš nervózny ohľadom peňazí, budete môcť využívať svoju energiu konštruktívnejším spôsobom a robiť to, čo vám prináša najviac radosti. Stratégie, ktoré budete čítať, boli napísané na to, aby vám pomohli odstrániť starosti zo svojho života naveky. Či už chcete získať sebadôveru na začatie novej kariéry alebo napĺňanie svojho sna, emocionálnu slobodu na požiadanie iných o pomoc alebo zvýšenie platu, schopnosť zvládať kritiku alebo odmietnutie, sebaistotu pustiť sa do rizika, prednášať pred skupinou ľudí, robiť viac pre svoju obľúbenú charitu, kreatívne a sebaisto predávať nejakú službu alebo produkt – alebo jednoducho menej sa trápiť pre peniaze –, táto kniha vám v tom pomôže.

Som vďačný, že si nájdete čas na prečítanie tejto knihy, a dúfam, že vám pomôže vytvoriť si ešte lepší život. Z celého srdca verím, že sa vám to podarí.

1.

Pamätajte, že aj tisíckilometrová cesta sa začína prvým krokom

Živo si pamätám na prvú vetu, ktorú som napísal vo svojej úplne prvej knihe! Mám pocit, akoby to bolo už veľmi dávno. No keby som nenapísal tú prvú vetu, nedokončil by som svoju prvú knihu alebo tú ďalšiu a tak ďalej. A tak je to so všetkým. Každá cesta, nech je akokoľvek dlhá, sa začína prvým krokom. Ale musíte ho vykonať. Keď to urobíte, každým ďalším krokom sa dostávate bližšie a bližšie k svojmu cieľu.

Niekedy, keď rozmýšľate o tom, že sa pustíte do niečoho nového – či sa to týka výchovy dieťaťa, písania knihy, rozbiehania podnikania, začatia plánu na šetrenie peňazí alebo čohokoľvek iného –, táto úloha vám môže pripadať zahlcujúca. Je to, akoby ste nikdy nemali doraziť do svojho vytýčeného cieľa, ako keby vám prvý krok nemohol pomôcť. Keď sa pozeráte príliš ďaleko k horizontu, môže vám to pripadať ťažké. Možno dokonca ani neviete, ako by ste začali.

Tajomstvo úspechu znie veľmi jednoducho, pretože aj je veľmi jednoduché – jednoducho s tým začnite. Vykonajte prvý krok, potom druhý a ďalší. Nepozerajte sa príliš ďaleko do budúcnosti a nehľaďte ani príliš ďaleko do minulosti. Skúste sa čo najviac zameriavať na prítomný okamih. Ak sa budete držať tohto jednoduchého plánu, určite vás prekvapí, čo dokážete za nejaký čas dosiahnuť.

Keď som dokončil svoj doktorát, môj blízky priateľ Marvin mi dal ako dar kompletnú zbierku kníh Carla Junga. Celé jeho dielo pozostáva z dvadsiatich šiestich rozsiahlych kníh. V prvej knihe mi Marvin napísal poznámku, ktorá stojí za to, aby som ju tu uverejnil. Znie takto: „Nikto sa nemôže stať vzdelaným človekom za jeden deň! Vzdelanie je celoživotný proces, ktorý sa deje v krátkych intervaloch. Keby si čítal len osem stránok každý deň počas najbližších siedmich rokov, stal by si sa jedným z najvzdelanejších expertov sveta na diela Carla Junga a prečítal by si každú stranu z jeho kníh!“ Aj keď nie som práve najväčším Jungovým fanúšikom, vždy som si vážil tento podnet.

Samozrejme, to isté platí pre všetky začiatky. Istý môj bohatý priateľ, ktorý vlastní niekoľkomiliónový majetok, si pamätá na to, ako si s manželkou pred viac než štyridsiatimi rokmi otvorili sporiaci účet s desiatimi dolármi. Obidvaja sa smejú, keď vravia: „Je neuveriteľné, čo dokáže trocha času.“ Keby neučinili rozhodnutie niekde začať, ich nesmierne bohatstvo by sa nikdy nestalo realitou.

Stále dookola počúvam, ako mi ľudia vravia o knihe, ktorú sa chystajú napísať, o sporiacom účte, ktorý si čoskoro otvoria, o podnikaní, ktoré by chceli rozbehnúť, alebo o charite, ktorú plánujú podporiť. Lenže v mnohých prípadoch sa všetky tie plány a sny odkladajú, kým „na to nebudú vhodné podmienky“. Jedným z najmocnejších posolstiev, o ktoré sa s vami chcem podeliť a ktorým som si stopercentne istý, je toto: takmer vo všetkých prípadoch podmienky, na ktoré čakáte, nebudú podstatne odlišné ďalší týždeň alebo nasledujúci rok. Nerobte si starosti s tým, že podmienky nie sú dokonalé. Pravdou ostáva, že vždy budete musieť spraviť ten prvý krok! Ak ho vykonáte teraz a nie neskôr, o rok od tejto chvíle budete o mnoho krokov bližšie k naplneniu svojho sna. Gratulujem, práve ste vykonali prvý krok k prečítaniu tejto knihy!

2.

Dávajte, dávajte, dávajte

Mnohí z nás počuli výraz „dávanie je samo o sebe odmenou“. A aj keď je to určite pravda a je to viac než dostatočný dôvod na rozdávanie, existuje aj iný aspekt dávania, ktorý si veľa ľudí neuvedomuje. Dávanie vytvára energiu, ktorá nielenže pomáha iným, ale okrem toho aj prináša ešte viac človeku, ktorý rozdáva. Je to prirodzené pravidlo, ktoré funguje bez ohľadu na to, či si človek, ktorý dáva, uvedomuje, čo sa deje.

Peniaze sú „obeživom“. Potrebujú cirkulovať. Keď sa bojíte, ste sebeckí, alebo keď hrabete všetko len pre seba, doslova tým bránite cirkulácii. Vytvárate „upchané potrubie“, ktoré spôsobuje aj to, že peniaze nemôžu poriadne prúdiť naspäť vaším smerom. Každý úspech, ktorý dosiahnete, nastane napriek tomu, že nič nedávate, nie vďaka tomu. Spôsob, ako znovu spustiť prúdenie peňazí, je začať dávať. Buďte veľkorysí. Plaťte ostatným dobre, dajte čašníčke dolár navyše. Podporujte viaceré charity. Odmeňujte iných. A sledujte, čo sa potom stane! Začnú sa diať nečakané veci.

Rovnaký princíp platí v prípade, ak chcete naplniť svoj život láskou alebo čímkoľvek iným, čo vám pripadá zmysluplné. Dávanie a dostávanie sú dve strany tej istej mince. Ak chcete viac lásky, zábavy, rešpektu, úspechu alebo čohokoľvek iného, spôsob, ako to dosiahnuť, je jednoduchý – rozdávajte to. S ničím si nerobte starosti. Vesmír vie, čo robí. Všetko, čo rozdáte, sa vám vráti – a ešte s úrokmi!

3.

Naučte sa na nič neviazať

Bez toho, aby sme si to uvedomovali, si mnohí z nás mýlia neviazanosť s ľahostajnosťou. V skutočnosti ide o dve úplne odlišné veci. Ľahostajnosť sa spája s apatiou: „Vôbec ma to nezaujíma. Je mi to úplne fuk.“ Na druhej strane, neviazanosť poukazuje na tento postoj: „Spravím pre to všetko, čo sa len dá, nakloním šťastie na svoju stranu, budem na tom pracovať tvrdo a sústrediť sa čo najlepšie. Zo všetkých síl sa budem snažiť uspieť. Lenže ak sa mi to nepodarí, aj tak to bude okej.“

Keď sa človek viaže na výsledok a drží sa ho zubami-nechtami, vyžaduje si to od neho obrovské množstvo energie, a to nielen v procese snahy o dosiahnutie cieľa, ale aj potom, keď sa to nepodarí, keď ho niekto podrazí alebo jednoducho nemá šťastie.

No neviazať sa na veci prináša človeku emocionálnu slobodu. Znamená to držať sa pevne, ale púšťať ľahko. Tento postoj odráža naladenie snažiť sa zo všetkých síl, skutočne si na tom dať záležať, ale zároveň byť absolútne ochotný nestarať sa o výsledok.

Viazanie sa na výsledok spôsobuje strach, ktorý sa človeku pletie pod nohy: Čo ak zlyhám? Čo ak tá dohoda neprejde? Čo ak ma odmietnu? Čo ak, čo ak, čo ak... Vaše presvedčenie, že všetko musí vyjsť presne tak, ako si to predstavujete, úplne bezchybne, vytvára ohromný tlak. Všetko závisí od vášho úspechu.

Na druhej strane, neviazanosť funguje úplne dokonale. Umožní vám zabávať sa pri svojom úsilí, užívať si celý proces. Keďže vám poskytne dostatočnú sebadôveru, pomôže vám uspieť vo všetkom, čo robíte. Minimalizuje tlak. Vyhráte bez ohľadu na to, aký bude výsledok. Keď si nebudete robiť starosti, pomôže vám to ostať sústredení a stále si uvedomovať, čo robíte. Pomôže vám v tom, aby ste uhli sebe samým z cesty. Budete hlboko v srdci vedieť, že aj keď sa všetko nevyvinie tak, ako ste dúfali, bude to v poriadku. Vy budete v poriadku. Niečo sa zo svojej skúsenosti naučíte. Nabudúce to urobíte lepšie. Tento postoj prijatia vám pomôže posunúť sa ďalej na svojej ceste. Namiesto toho, aby ste sa zo sklamania alebo ľútosti cítili stratení či ochromení, jednoducho pôjdete ďalej – so sebadôverou a radosťou.

Koniec ukážky

Table of Contents

Titulná strana

Tiráž

Poďakovanie

OBSAH

Úvod

Pamätajte, že aj tisíckilometrová cesta sa začína prvým krokom

Dávajte, dávajte, dávajte

Naučte sa na nič neviazať